Joulukuun 14 päivänä 1987 annetun asetuksen (ETY) N:o 3975/87 5 artiklan mukainen tiedonanto asiasta IV/37.730 - Austrian Airlines Österreichische Luftverkehrs AG/Deutsche Lufthansa AG

(2000/C 193/05)

(ETA:n kannalta merkityksellinen teksti)

I LUFTHANSAN JA AUSTRIAN AIRLINESIN (AUA) TEKEMÄ HAKEMUS

Austrian Airlines ja Deutsche Lufthansa ovat ilmoittaneet 10 päivänä joulukuuta 1999 neuvoston asetuksen (ETY) N:o 3975/87 5 artiklan nojalla yhteistyösopimuksesta ja pyytäneet päätöstä EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan soveltamisesta niiden väliseen liittoutumaan.

II SOPIMUKSEN SISÄLTÖ

Yhteistyösopimusta ja sen täytäntöönpanoa koskevia sopimuksia pidetään askeleena kohti Austrian Airlines -konsernin liittymistä STAR Alliance -liittoutumaan. Osapuolet aikovat harjoittaa pitkäaikaista yhteistyötä luomalla integroidun lentoliikennejärjestelmän, joka perustuu tiiviiseen yhteistyöhön kaupallisen toiminnan, markkinoinnin ja operatiivisen toiminnan alalla. Tarkoituksena on tehostaa osapuolten käyttämien solmukohtien eli Frankfurtin, Münchenin ja Wienin lentokenttien käyttöä.

Yhteistyöjärjestely, joka käynnistyi kesäkaudeksi huhtikuussa 2000, käsittää matkustajaliikenteen, huollon, lentokenttäpalvelut ja maahuolintapalvelut. Osapuolet ovat sopineet kaikkien lentojensa hintojen ja aikataulujen yhteensovittamisesta maailmanlaajuisesti. Maailmanlaajuiseen yhteistyöhön sisältyy kanta-asiakasohjelmien pisteiden yhteiskäyttö, yhteistunnuksen käyttö (ns. code sharing), palvelutasojen yhdenmukaistaminen ja tietoliikenneohjelmien yhdistäminen. Tietotekniikan osalta osapuolet yhdistävät osittain järjestelmänsä aloilla kuten lentotietojen tallennus, varausjärjestelmät, lipunkirjoitus ja varastointijärjestelmät. Itävallan ja Saksan välisen liikenteen yhdistäminen on viety vielä pidemmälle niin kutsutulla naapurisopimuksella. Kyseessä on Saksan ja Itävallan välistä liikennettä harjoittava yhteisyritys, jossa jaetaan voitot ja tappiot.

III POIKKEUKSEN PERUSTELUT

Osapuolet ovat esittäneet 81 artiklan 3 kohdan soveltamiselle seuraavat perustelut:

1. Lentopalvelujen tarjonnan parantuminen ja taloudellinen kehitys

Lufthansa ja AUA pyrkivät liittoutumalla parantamaan huomattavasti lentopalvelujaan ja niiden jakelua. Osapuolet väittävät, että Itävallan ja Saksan välistä liikennettä lukuun ottamatta niiden verkostot ovat pääasiassa toisiaan täydentäviä. Tämän vuoksi ne katsovat, että sopimuksen ansiosta ne voivat laajentaa verkostoaan Euroopassa, minkä ansiosta yhteydet etenkin Itä-Euroopan maihin paranevat. Laajemman verkoston avulla ne pystyvät palvelemaan asiakkaitaan paremmin etenkin, koska niin suorien ja välilaskullisten lentojen kuin eri reittien välisten mahdollisten yhteyksienkin määrä lisääntyy.

Osapuolet odottavat yhteistyösopimuksen laskevan kustannuksia yhteensovitettujen lentosuunnitelmien ja -aikataulujen, asiakasmäärien kasvun tuomien mittakaavaetujen, tehokkaamman myynnin ja maahuolintapalvelujen sekä yhteisen kustannustehokkaan jakelujärjestelmän ansiosta. Säästöjä syntyy, kun koko verkoston liikenteen määrä kasvaa ja palveluja järkiperäistetään.

2. Yhteistyösopimuksesta hyötyvät myös kuluttajat

Osapuolten mukaan asiakkaat hyötyvät kattavammasta verkostosta, sillä heille tarjoittavat palvelut tehostuvat. Palvelun odotetaan parantuvan, koska lentoaikatauluja yhteensovitetaan entistä enemmän, odotusajat lyhenevät, siirtyminen terminaalien välillä lakkaa ja niin lentoja kuin maahuolintapalvelujakin koskevia palvelustandardeja yhdenmukaistetaan. Kustannusten leikkaukset mahdollistavat lentohintojen alentamisen.

3. Yhteistyösopimus ei aseta osapuolille rajoituksia, jotka eivät ole välttämättömiä sopimuksen tavoitteiden saavuttamisen kannalta

Osapuolten mukaan laajemman eurooppalaisen verkoston muodostaminen edellyttää laajaa yhteistyötä näiden kahden lentoyhtiön välillä. Yhtenä integroituna verkostona toimimisen tavoitetta ei voida saavuttaa, mikäli osapuolet voivat myös tulevaisuudessa kilpailla Itävallan ja Saksan välisillä reiteillä. Suunnitellut kustannusten leikkaukset edellyttävät merkittävää materiaalin sekä työvoiman ja taloudellisten resurssien yhdistämistä. Osapuolten mukaan pelkää yhteistunnuksen käyttö tai yhtiöidenvälinen ns. interlining-sopimus ei riitä näiden tavoitteiden saavuttamiseen, sillä tällöin lentokoneita ei voida käyttää parhaalla mahdollisella tavalla, minkä vuoksi myöskään lentoaikataulut eivät ole parhaat mahdolliset.

4. Yhteistyösopimus ei poista kilpailua merkittävältä osalta markkinoita

Osapuolet väittävät, että yhteistyösopimuksen rakenteelliset vaikutukset jäävät rajallisiksi osapuolten osin päällekkäisten verkostojen, transit-matkustajien merkityksen sekä todellisen ja mahdollisen kilpailun vuoksi. Ne väittävät, etteivät ne pysty poistamaan kilpailua kokonaan suurelta osalta Itävällan ja Saksan välistä tai kolmansiin maihin suuntautuvaa liikennettä. Sitä vastoin yhteistyösopimus lisää eri lentoyhtiöliittoutumien välistä kilpailua. Koska osapuolten tarjoamat kuljetuspalvelut sekä hintojen mukauttamiskyky paranevat, ne pakottavat muut liittoutumat vastaaviin parannuksiin, mikä puolestaan hyödyttää asiakkaita.

IV PÄÄTELMÄT

Komissio toteaa alustavasti, että kyseinen sopimus on EY:n perustamissopimuksen 81 artiklan 1 kohdan mukainen, mutta se ei ole muodostanut kantaa 81 artiklan 3 kohdan soveltuvuudesta. Asetuksen (ETY) N:o 3975/87 5 artiklan mukaisesti komissio kehottaa asianomaisia osapuolia lähettämään huomautuksensa Austrian Airlinesin ja Deutsche Lufthansan välisestä yhteistyösopimuksesta 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Tiedoksi: Oliver Stehmann Yksikkö IV/D2 Toimisto C 100 - 6/134

Rue de la Loi/Wetstraat 200

B - 1049 Bruxelles/Brussel , Faksi (32-2) 296 29 11 sähköposti: Oliver.Stehmann@cec.eu.int